Թղթադրամները կեղծարարությունից պաշտպանելու նպատակով երկրորդ շարքում կիրառվել է երկու պաշտպանական ներգիծ՝ մեկի փոխարեն։ Երկրորդ ներգիծը կոչվում է «պատուհանաձեւ», այն պատճառով, որ չնայած գտնվում է թղթի մեջ, սակայն դարձերեսին երեւում է ընդհատվող գծերի տեսքով՝ կարծես դարձերեսին կան պատուհաններ, որոնց միջից այն երեւում է։ Այս ներգիծն ունի նաեւ մանրատառաշար, որը կարդացվում է առանց խոշորացույցի լուսընդդեմ դիտելիս։ Կեղծ թղթադրամների վրա այս մանրատառաշարը կամ չի ընթերցվում, կամ էլ շեղված է լինում։